Ayteke ariwnteke ini,
kaba danuh ahawkanavrik adahan ini fet adahan axne muwtohyan arih.
Hiyeg judeyenevwi axni adahan kiyene ku samah minikwak Kiyavwiye Uhokri umahkise muwtohyan gidukwenavrikkis amekenegben kahadbe ig giwiwhkiswitnikis giwakutakis hiyeg ejituyenevwi.
Ig Kiyavwiye Jesus hiyapni hene,
ig hiyakni ku gihawkanavrik kaba danuh adahan ig tivikwiye amadgatak inin diyuhpiye git Gig.
Henewa gihawkan makisup,
ig batekye gikakkis gihiyegavu amadga inin.
Ayteke nikwe ig ekke gitkis huwewe ku ig batek ukakuh mpinevevye.
Nah akkite yit ku samah.
Aygete usuh axne gikak Kiyavwiye Jesus.
Ig Judas Iskariyotismin ku pariye amekene Simawh gikamkayh,
ig ayge ukakuh.
Kuwis wavitye gikivarakis tuguhkise abet gihiyekemni adahan ig kamaykiswiye Kiyavwiye Jesus.
Heneme ig Kiyavwiye Jesus tuwathasew utivut,
hiyawa ig hiyakni ku ig giwntekne Kiyavwiye Uhokri,
ig diyuhpiye git Kiyavwiye Uhokri.
Ig hiyakni ku Kiyavwiye Uhokri iki gikiytani gitnek adahan ig kumadukene madikte.
Heneme ig awna:
— Nah akkite gitkis huwewehe ku samah nah batek gikakkis.
Ig kannikew ahumwatak axtet.
Ig wiwhe gidagmanvit.
Ig waneke pahak sewvyet gibutikmin.
Ig dimuke un amadgat pohow beysin.
Ayteke nikwe ig sukuhkuge gikannuhnivwi pahavwimpi.
Ig manpuse ukugku akak gisevyeta ku pariye waneknene ay gibutikmin.
Metakwa ig danuh git Simawh Pedru.
Igme Simawh Pedru awna git:
— Kiyavwiye,
pis ka ibuktima.
Pis nukivara.
Ka kis adahan pis sukuhkugan.
Igme Kiyavwiye Jesus awna git:
— Pis ka pukuha ku pariye kuri nah kehne.
Heneme kuwewanek pis pukuhpinek.
Igme Pedru awna git:
— Pis ka nubukuhma,
Kiyavwiye.
Nah ka isaksap adahan pis sukuhkugan.
Igme kaytwa giwn:
— Ku nah ka sukuhkugap,
nikwe pis ka nudahewektenma akiw.
Igme Pedru timapni hene,
ig awna git:
— Ku hene nikwe,
uya sukuhptan pahavwite peyeke akak nukugku.
Igme awna git:
— Ku pariye hiyeg kuwisnene awkep,
ig kuwis barewvit.
Ku ig wagah waxrit,
ig ka pataha givit akiw.
Ig pataha gikugkunen.
Kuri amawka ig sukuhe gikugkunen adahan ig misakwa barewvit akiw.
Kuwis yis barewvityekuye.
Heneme pahavwiwa yaytak ka barewvityema.
Ig awna inakni hene mmanawa ig kuwis hiyak ku pariye gikamaykiswitni gitkis givetunyavu.
Pisenwa gisukan gikugkukis,
ig kawihe gidagmanvit akiw,
ig batahkiswe akiw.
Ayteke nikwe ig awna gitkis:
— Ba yis pukuhpa ini ku pariye nukehni yikak kuri?
Nah akkite yit.
Yis kanumun yikivara yikannuhten.
Yiwnavriknawa mmanawa nahnewa.
Ku samah nah yikivara yikannuhten ikaw kewa pahavwi ibuktibe yidahan nah sukuhne yikugku,
amawka ku yis hawata yis ikaw ke ibuktibe adahan kehne kabayka pawtak.
Nahnewa yikannuhten yiwtrik adahan yis ikaw tuwatavye ke nahbe.
Ku samah nahwa yikivara yawahkisten ikaw tuwatavye amawka yis hawata.
Ihanabay inakni nuwnuh.
Henewatbaki in.
Pahavwi ibukti ka kiyatema mpiy gikivara.
Ine pahavwi iwatnit ka kiyatema mpiy gawahkisten.
Kuri yis hiyak kabayntiwa ku samah ini nuhiyekemni.
Ku yis wew akak ini tuwatka,
yis uti ka aynsima kabaykanek.